SL Uradni list Evropske unije C 280/10

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2006/C 280/05)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

Vloga za registracijo po členu 5 in členu 17(2)

„HOŘICKÉ TRUBIČKY“

ES št.: CZ/PGI/005/0365/22.9.2004

ZOP ( ) ZGO ( X )

Ta povzetek je zgolj informativne narave. Vsi zainteresirani se lahko s celotno specifikacijo seznanijo pri nacionalnih organih, navedenih v oddelku 1, ali pri Evropski komisiji (1).

1. Pristojna služba v državi članici:

Naziv: Úřad průmyslového vlastnictví Naslov: Antonína Čermáka 2a CZ-160 68 Praha 6 Telefon: (420) 220 38 31 11 Telefaks: (420) 224 32 47 18 E-naslov: posta@upv.cz

2. Vlagatelj:

Naziv: Sdružení výrobců Hořických trubiček Naslov: Klicperova 2171 CZ-508 01 Hořice Telefon: (420) 493 69 91 24 Telefaks: (420) 493 69 91 24 E-naslov: svht@seznam.cz Sestava: proizvajalci/predelovalci ( X )

3. Vrsta proizvoda:

Skupina 2.4: Pekovski izdelki, fino pecivo, slaščice ali piškoti – zviti vaflji

4. Specifikacija (povzetek zahtev iz člena 4(2))

4.1 Ime: „Hořické trubičky“

4.2 Opis: Zviti vaflji iz Hořic („Hořické trubičky“) so majhni zvitki, dolgi od 5 do 19 cm in z notranjim premerom od 10 do 20 mm, narejeni so iz vafljev, debelih od 0,9 do 1,2 mm. So svetlo bež barve, vonj in okus pa spominjata na vaflje. So hrustljavi in imajo gladko površino z drobnimi luknjicami. Sestavine, potrebne za njihovo izdelavo, so naslednje: pšenična gladka moka za pecivo, mleko v prahu, rastlinsko olje, rumenjaki v prahu, sladkor in voda.

Proizvodnja zvitih vafljev iz Hořic obsega več vrst: polnjene, polnjene in oblite do polovice, polnjene in oblite v celoti, s posipom, s posipom in oblite do polovice ter s posipom in oblite v celoti.

Zviti vaflji s posipom so narejeni iz dveh vafljev (lahko tudi iz enega vaflja in pol), ki se namažeta s stopljenim maslom in dodatkom medu ter potreseta z mešanico sladkorja in naribanih lešnikov, lahko pa tudi mandljev, cimeta, vanilje, rozin ali kakava.

Polnjeni zviti vaflji so nadevani s srednje čvrsto tolčeno masleno kremo različnih okusov. Osnovne sestavine za izdelavo nadevov za polnjene vaflje so naslednje: strjena rastlinska mast, sladkor ali sladilo, kakav, mleko v prahu, sojina moka, vanilin, vanilja, naravna ali „naravni podobna“ aroma.

Do polovice ali povsem obliti polnjeni zviti vaflji s posipom se dokončno dodelajo z glazuro iz grenke mlečne čokolade.

4.3 Geografsko območje: Območje mesta Hořice in sosednjih občin.

4.4 Dokazilo o poreklu: Vsak proizvajalec vodi evidenco dobaviteljev sestavin in kupcev končnih proizvodov. Na vsaki embalaži so obvezni podatki o proizvajalcu, zlasti njegov naslov, kar zagotavlja sledljivost proizvoda.

Proizvodne procese, vključno s higienskimi zahtevami, ki veljajo za proizvodnjo živil, in upoštevanjem specifikacije proizvoda, nadzoruje nacionalni kmetijsko-živilski inšpektorat. Pristnost proizvoda se potrdi s pozitivnim mnenjem, ki ga izda ta državni organ.

4.5 Metoda pridobivanja: Iz odmerjenih sestavin pripravimo tekočo zmes, s katero napolnimo pekač za vaflje. Sledi peka na električnem polavtomatskem „vrtiljaku za vaflje“ pri temperaturi med 150 °C in 160 °C. Po peki pustimo vaflje počivati, nato jih na topli ploščici ročno zvijemo z valjastim modelom. Polnjeni zviti vaflji se nato strojno nadevajo s tolčeno masleno kremo, pripravljeno iz navedenih sestavin. Sestavine se izberejo glede na želeni okus. Zviti vaflji s posipom so narejeni iz dveh vafljev (lahko tudi iz enega vaflja in pol), ki se predhodno namažeta s stopljenim maslom in dodatkom medu ter potreseta z mešanico sladkorja in naribanih lešnikov, lahko pa tudi mandljev, cimeta, vanilje, rozin ali kakava (glede na okus). Do polovice obliti zviti vaflji se na enem ali obeh koncih pomočijo še v čokoladno glazuro. Vaflji so lahko tudi povsem obliti. Zaradi zagotavljanja kakovosti in boljše sledljivosti mora pakiranje zvitih vafljev iz Hořic potekati na istem kraju kot proizvodnja.

4.6 Povezava: Dokazano je, da proizvajalci iz tega združenja svoje znanje črpajo iz zgodovinskih virov. Pri obdelavi sestavin upoštevajo recepte, ki izvirajo iz tradicionalne proizvodnje v Hořicah. Tradicija se je lahko nadaljevala s prenosom pridobljenega znanja in izkušenj z nekdanjih zaposlenih in družin na nova podjetja.

Poleg tradicionalne recepture so za zvite vaflje iz Hořic značilne tudi posebne lastnosti moke (nizka vsebnost glutena) in lokalne vode (rahlo mineralizirana, mehka, zajeta na globini 100 m). Zaradi teh lastnosti lahko dobimo vaflje s posebnimi značilnostmi: so izjemno tanki, luknjičasti, hrustljavi in krhki, a se kljub temu lahko zvijejo in tvorijo podlago proizvoda.

Prve zgodovinske omembe proizvodnje zvitih vafljev iz Hořic na opredeljenem geografskem območju segajo v leto 1812, ko so v družini ge. Líčkove začeli izdelovati majhne sladke zvitke za družinska praznovanja pa tudi kot priložnostna darila. Ko se je v družino priženil slaščičar Karel Kofránek, je le še izpopolnil družinsko proizvodno metodo. Leta 1898 je bil patentiran njegov izum — električni pekač za vaflje. Takrat so zvite vaflje iz Hořic že izdelovali za prodajo in jih celo izvažali v Nemčijo, Anglijo, Francijo, Turčijo, Ameriko in Šanghaj. Prejeli so tudi celo vrsto naslovov in priznanj na domačih in tujih sejmih. Po nacionalizaciji leta 1949 in vse do leta 1962 so jih izdelovali v tovarni Fejt, nato pa zaporedoma v več državnih podjetjih. Po vrnitvi tržnega gospodarstva so člani združenja proizvajalcev zvitih vafljev iz Hořic („Sdružení výrobců Hořických trubiček“) obnovili tradicijo na opredeljenem območju. Čeprav je bila posodobitev proizvodnje nujna, se še vedno upoštevajo receptura in tradicionalni proizvodni postopki.

Članki v nacionalnih in regionalnih časopisih (med drugim objavljeni v dnevnikih Mladá Fronta Dnes, Noviny Jičínska, Berounský den) ter številni uspehi na sejmih (na primer EX Plzeň, Siesta, Olima, Salima) pričajo o priljubljenosti, ki jo še danes uživajo zviti vaflji iz Hořic. Na najrazličnejših domačih in mednarodnih sejmih so skupaj prejeli 65 priznanj in naslovov.

Leta 1994 je bila označba „Hořické trubičky“ zaradi svoje edinstvenosti v Češki republiki registrirana kot označba porekla pod št. 159.

4.7 Nadzorni organ:

Naziv: Státní zemědělská a potravinářská inspekce, inspektorát Hradec Králové Naslov: Březhradská 182 CZ-503 32 Hradec Králové Telefon: (420) 495 45 41 10 Telefaks: (420) 495 53 25 18 E-naslov: hradec@szpi.gov.cz

4.8 Označevanje: HOŘICKÉ TRUBIČKY – naziv proizvoda mora biti prevladujoči element na sprednji strani embalaže.

4.9 Nacionalne zahteve: —

(1) Evropska komisija, Generalni direktorat za kmetijstvo in razvoj podeželja, Enota za politiko kakovosti kmetijskih proizvodov, B-1049 Bruselj.